b'\n_START_ARTICLE_\nMladost v mo\xc4\x8dvirju\n_START_SECTION_\nZgodba\n_START_PARAGRAPH_\nV zamo\xc4\x8dvirjenem Prekmurju so \xc5\xbeiveli ve\xc4\x8dinoma revni ljudje, med njimi tudi Mihal Kranjec s svojo dru\xc5\xbeino. Vsak dan so trdno delali za svoje pre\xc5\xbeivetje in se komaj prebijali iz dneva v dan, zato sta se o\xc4\x8de in Lojz javila za delo na Mad\xc5\xbearskem, doma pa so ostali mama, Mi\xc5\xa1ko in najmlaj\xc5\xa1i otrok Vanek. Mi\xc5\xa1ku so ponudili delo pastirja krav, kjer ga je pretepal ku\xc5\xa1trav de\xc4\x8dek. Izbruhnila je vojna, Mi\xc5\xa1ko je tisto jesen \xc5\xa1el prvi\xc4\x8d v \xc5\xa1olo, kjer pa zaradi novih u\xc4\x8diteljev niso smeli govoriti slovensko. Kmalu sta se domov vrnila o\xc4\x8de ter Lojz in dru\xc5\xbeino je zaskrbelo, da bodo o\xc4\x8deta vpoklicali v vojsko, a so ga zaradi slabega vida zavrnili, zato si je poiskal dve slu\xc5\xbebi, da bi pre\xc5\xbeivljal dru\xc5\xbeino. Ker so s\xc4\x8dasoma privar\xc4\x8devali dovolj denarja, so si kupili tako \xc5\xbeeleno kravo. Nekega dne pa se je do njihove ko\xc4\x8de v ko\xc4\x8diji pripeljal grofi\xc4\x8din zdravnik in Mi\xc5\xa1ka prosil, da mu pomaga naloviti nekaj pi\xc5\xa1kurjev. Ko se je Mi\xc5\xa1ko vrnil domov, je izvedel, da je med kotitvijo poginila njihova kravica s teletom vred. Vojna se je naposled kon\xc4\x8dala, v mestu pa so se pojavile govorice o revoluciji, ki naj bi revnim ljudem dodelila zemljo, a se to ni zgodilo. Revolucije se je najbolj bal trgovec \xc5\xbeidovskega rodu s priimkom Reich. Skupaj s Kranj\xc4\x8devimi je skril svoje stvari, sam pa je s svojo dru\xc5\xbeino pravo\xc4\x8dasno pobegnil. Ko se je vse skupaj umirilo, se je Lojz odlo\xc4\x8dil, da se pridru\xc5\xbei godbi. S prihodom bolj\xc5\xa1evikov v mesto so objavili ustanovitev republike in oznanili, da bodo revnim ljudem priskrbeli zemljo. Po odhodu bolj\xc5\xa1evikov je bila ustanovljena republika, reve\xc5\xbei so dobili v najem malo zemlje, Kranj\xc4\x8devi pa so si lahko kupili tudi novo kravo. Mi\xc5\xa1ko je hodil v \xc5\xa1olo, kjer so u\xc4\x8dili novi u\xc4\x8ditelji, njegovi star\xc5\xa1i pa so se odlo\xc4\x8dili, da ga bodo poslali v \xc5\xa1olo za duhovnike. Mi\xc5\xa1kov stric pa je pripomnil, da se bo Mi\xc5\xa1ku dobro godilo, oni pa bodo ve\xc4\x8dno \xc5\xbeiveli v mo\xc4\x8dvirju.\n_START_SECTION_\nKritike, polemike, literarna zgodovina\n_START_PARAGRAPH_\n\xc2\xbbKranj\xc4\x8dev roman Mladost v mo\xc4\x8dvirju je na splo\xc5\xa1no dober tekst, dasi je mo\xc4\x8dno in neurejeno natrpan z dogodki in meditacijami. Ponekod je preve\xc4\x8d razvle\xc4\x8den, \xc4\x8desto stilno neubran, je pa organsko dopolnilo vsem pisateljevim delom iz revnega Prekmurja in hkrati ponovno slovo od njegove mo\xc4\x8dvirske mladosti\xc2\xab\xc2\xa0(\xc5\xa0ifrer, 1968: 100)_NEWLINE_\xc2\xbbTa roman o pisateljevi mladosti odkriva prvobitnost pisateljeve liri\xc4\x8dne narave, vrh tega realisti\xc4\x8dno govori o prekmurskem siroma\xc5\xa1tvu, polanski rev\xc5\xa1\xc4\x8dini, simboli\xc4\x8dno pa o surovem \xc5\xbeivljenju\xc2\xa0\xc2\xbbkjer koli na zemeljski krogli\xc2\xab. To dragoceno umetni\xc5\xa1ko delo je\xc2\xa0\xc2\xbbena sama psihologija siroma\xc5\xa1tva\xc2\xab.\xc2\xab\xc2\xa0(Mejak; Jane\xc5\xbe, 1992: 218)'